《余山 其二》
元代·清珙

柴门虽设未尝关，閒看幽禽自往还。尺璧易求千丈石，黄金难买一生閒。

雪消晓嶂闻寒瀑，叶落秋林见远山。古柏烟销清昼永，是非不到白云间。

作者简介：（1272—1352）元僧。常熟人，字石屋。俗姓温。住当湖之福源。尝作偈云：“拾得断麻穿破衲，不知身在寂寥中。”后退居霅溪西之天湖，吟讽自适。有《石屋诗集》。